TACC วิ่ง 4% โบรกฯชี้งบ Q4 โตต่อเนื่อง รับดีมานด์ฟื้น-คุมต้นทุนเด่น ชูเป้า 9.50 บ.
TACC วิ่ง 4% โบรกฯชี้งบ Q4 โตต่อเนื่อง ตามดีมานด์ฟื้นหลังรัฐคลายล็อกดาวน์-คุมต้นทุนเด่น และการขยายสาขาของ 7-11 แนะนำ “ซื้อ” ราคาเป้าหมาย 9.50 บ. 
29 ธ.ค. 2564

ผู้สื่อข่าวรายงานว่าวันนี้ (29 ธ.ค.2564) ราคาหุ้น บริษัท ที.เอ.ซี. คอนซูเมอร์ จำกัด (มหาชน) หรือ TACC ณ เวลา 15:20 น. อยู่ที่ระดับ 7.95 บาท เพิ่มขึ้น 0.30 บาท หรือ 3.92% โดยทำจุดสูงสุดที่ 8.00 บาท และทำจุดต่ำสุดที่ 7.80 บาท ด้วยมูลค่าการซื้อขาย 64.28 ล้านบาท

บริษัท หลักทรัพย์คิงส์ฟอร์ด จำกัด (มหาชน) ระบุในบทวิเคราะห์ (17 ธ.ค.2564) ว่า แนวโน้มผลประกอบการไตรมาส 4/2564 จะเติบโตขึ้นต่อเนื่องจากไตรมาสก่อนและจากงวดเดียวกันของปีก่อน ตามการบริโภคที่ฟื้นตัวหลังรัฐผ่อนคลายล็อกดาวน์ ส่งผลให้คนเข้า 7-11 มากขึ้น โดยบริษัทฯ ออกเครื่องดื่มโถกดรสชาติใหม่ได้รับการตอบรับที่ดี และเตรียมวางขายสินค้าใหม่น้ำดื่มอัลคาไลน์ในช่วง ธ.ค. ขณะที่ต้นทุนวัตถุดิบและบรรจุภัณฑ์ที่เพิ่มขึ้นยังสามารถบริหารจัดการได้ไม่กระทบต่ออัตรากําไรขั้นต้น ทั้งนี้ผู้บริหารตั้งเป้ารายได้ในปี 2565 โต 10 – 15% จากงวดเดียวกันของปีก่อน หนุนจากสถานการณ์ COVID-19 ที่คลี่คลาย การขยายสาขาของ 7-11 ในต่างประเทศ และการขยายช่องทางการขายนอกร้าน 7-11 ส่วนผลิตภัณฑ์กัญชงคาดชัดเจนมากขึ้นในช่วงไตรมาส 2/2565 แนะนำ “ซื้อ” ราคาเป้าหมาย 9.50 บาท